Man (23) vas oor rooftog by blyplek in Klein-Brakrivier | Netwerk24
Man (23) vas oor rooftog by blyplek in Klein-Brakrivier
Deur Jackie Kruger 12 Julie 2019 20:43
'n Man (23) is Vrydag in hegtenis geneem in verband met 'n gewapende rooftog verlede week by 'n verblyfplek in Klein-Brakrivier in die Suid-Kaap.
Die rooftog het op 8 Julie plaasgevind, sê sers. Chris Spies, 'n woordvoerder. Die man het na bewering die verblyfplek omstreeks 20:00 met 'n vuurwapen binnegekom. Hy het die ontvangsdame gedreig en is toe na die kasregister. Die man het glo 'n onbekende bedrag geld gesteel en weggehardloop.
Die man is Vrydag ná 'n intensiewe ondersoek in hegtenis geneem, sê Spies. Hy sal Maandag in die hof in Groot-Brakrivier op aanklag van gewapende roof verskyn.
Volgens Spies ondersoek die polisie in Kwanonqaba, Mosselbaai, ook twee voorvalle van roof op 6 Julie.
In die een voorval het vier verdagtes (waarvan een 'n vuurwapen gehad het) omstreeks 20:30 'n spazawinkel by Sixaxenistraat binnegegaan. Die winkeleienaar is gedreig en kontant en sigarette is gesteel.
In die tweede voorval, omstreeks 19:30, het drie verdagtes op nog 'n winkel toegeslaan. Die winkeleienaar is gedreig en 'n skoot is afgevuur. 'n Onbekende bedrag geld is gesteel en die verdagtes het in 'n Toyota Tazz weggejaag. Die motor is later verlate in Aslapark gekry.
Die winkeleienaar is na 'n hospitaal geneem met beenbeserings. Hy sterk aan in die hospitaal.
Niemand is nog in hegtenis geneem nie. Mense met inligting kan die ondersoekbeampte, sers. Vusumzi Ndala, by 044 606 5607 skakel.